DÔVODOVÁ SPRÁVA
Ministerstvo spravodlivosti Slovenskej republiky predkladá návrh vyhlášky Ministerstva spravodlivosti Slovenskej republiky, ktorou sa mení a dopĺňa vyhláška Ministerstva spravodlivosti Slovenskej republiky č. 31/1993 Z. z. o odmenách a náhradách notárov v znení neskorších predpisov (ďalej len „návrh vyhlášky“).
Účelom návrhu vyhlášky je úprava odmien notárov v súvislosti s výkonom činnosti notárov ako registrátorov, a to v spojení s prijatím zákona č. 29/2026 Z. z. o obchodnom registri a o zmene a doplnení niektorých zákonov (zákon o obchodnom registri). Nakoľko v zmysle tejto novej právnej úpravy už notár nevyhotovuje notársku zápisnicu o osvedčení splnenia podmienok pre registráciu, takýto spôsob určenia odmeny sa vypúšťa a je nahradený určením odmeny podľa formy registračného úkonu. 
Výška odmeny notára sa ustanovuje tak, aby v čo najrozumnejšom rozsahu reflektovala výšku súdneho poplatku uhrádzaného pri podaní návrhu na registráciu na registrový súd.  
Návrh vyhlášky nie je predmetom vnútrokomunitárneho pripomienkového konania. 
Návrh vyhlášky nepredpokladá vplyv na rozpočet verejnej správy, na podnikateľské prostredie a informatizáciu spoločnosti, sociálne vplyvy, vplyvy na životné prostredie, na služby verejnej správy pre občana, ani vplyvy na manželstvo, rodičovstvo a rodinu.

Návrh vyhlášky je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, a zákonmi, a súčasne je v súlade aj s právom Európskej únie. 


B. Osobitná časť

Čl. I

K bodom 1, 3 a 4
	
Legislatívno-technická úprava. Vypúšťa sa poznámka pod čiarou, na ktorú sa neodkazuje, a súčasne sa zavádza legislatívna skratka.

K bodom 2 a 5

Návrhom sa ustanovuje sa výška odmeny notára z návrhu na registráciu, súčasťou ktorej sú samozrejme administratívne a iné práce vykonávané v súvislosti s registráciou obdobne, ako je to aj pri iných notárskych úkonoch. Súčasne sa ustanovuje, že súčasťou odmeny za registráciu, ktorej výška je ustanovená v prílohe v položke N, sú aj výdavky, ktoré notár uhrádza Notárskej komore Slovenskej republiky spojené s prístupom do Centrálneho informačného systému a refundáciou výdavkov spojených s prevádzkou informačného systému obchodného registra, ktoré sa rovnako uhrádza Notárskej komore Slovenskej republiky za jednotlivé registrácie v ustanovenej výške, a ktoré následne Notárska komora Slovenskej republiky „refunduje“ ministerstvu. 

K bodu 6
 
Nakoľko v zmysle úpravy zákona č. 29/2026 Z. z. o obchodnom registri a o zmene a doplnení niektorých zákonov (zákon o obchodnom registri) notár pri registrácii nevyhotovuje notársku zápisnicu o osvedčení splnenia podmienok pre registráciu, uvedené body sa vypúšťajú.

K bodu 7

Ustanovuje sa výška odmeny notára z návrhu na registráciu. Výška odmeny je upravená podľa typu návrhu na registráciu. Výška odmeny notára za registráciu kopíruje výšku súdnych poplatkov za registráciu v čo najrozumnejšom rozsahu (s prihliadnutím na uvedené sa preto zavádza ako súčasť odmeny aj náhrada za výdavky spojené s informačnými systémami). 

Čl. II
  
[bookmark: _GoBack]Účinnosť návrhu vyhlášky sa navrhuje od 17. augusta 2026 tak, aby reflektovala účinnosť nastavenú zákonom č. 29/2026 Z. z. o obchodnom registri a o zmene a doplnení niektorých zákonov (zákon o obchodnom registri). 


